ประกาศกรมธุรกิจพลังงาน เรื่อง  กำหนดลักษณะและคุณภาพของน้ำมันเบนซิน พ.ศ. 2547

ประกาศกรมธุรกิจพลังงาน

ประกาศกรมธุรกิจพลังงาน
เรื่อง  กำหนดลักษณะและคุณภาพของน้ำมันเบนซิน
พ.ศ.
๒๕๔๗

โดยที่เป็นการสมควรแก้ไขปรับปรุงข้อกำหนดลักษณะและคุณภาพของน้ำมันเบนซินให้เหมาะสมยิ่งขึ้น
อาศัยอำนาจตามความในมาตรา ๒๕ วรรคหนึ่ง แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ อธิบดีกรมธุรกิจพลังงานออกประกาศไว้
ดังต่อไปนี้

ข้อ ๑  ประกาศนี้เรียกว่า ประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันเบนซิน พ.ศ. ๒๕๔๗

ข้อ ๒[๑]  ประกาศนี้ให้ใช้บังคับตั้งแต่วันที่
๒๖ มกราคม พ.ศ. ๒๕๔๗ เป็นต้นไป

ข้อ ๓  ให้ยกเลิกประกาศกรมทะเบียนการค้า เรื่อง
กำหนดลักษณะและคุณภาพของน้ำมันเบนซิน พ.ศ. ๒๕๔๕ ลงวันที่ ๑๓ กันยายน พ.ศ. ๒๕๔๕

ข้อ ๔  ให้กำหนดชนิดของน้ำมันเบนซินเป็น ๒ ชนิด
คือ
(๑) น้ำมันเบนซินออกเทน
๙๑
(๒) น้ำมันเบนซินออกเทน
๙๕

ข้อ ๕  ภายใต้บังคับของข้อ ๖
ลักษณะและคุณภาพของน้ำมันเบนซินให้เป็นไปตามรายละเอียดแนบท้ายประกาศนี้
การเติมสารเติมแต่งในน้ำมันเบนซิน
ให้ผู้ค้าน้ำมันแจ้งขอความเห็นชอบและต้องได้รับความเห็นชอบจากอธิบดีกรมธุรกิจพลังงาน
แล้วจึงจะดำเนินการได้

ข้อ ๖ 
ลักษณะและคุณภาพของน้ำมันเบนซินที่ผู้ค้าน้ำมันจำหน่ายหรือมีไว้เพื่อจำหน่ายดังต่อไปนี้
จะไม่เป็นไปตามที่กำหนดในรายละเอียดแนบท้ายประกาศนี้ก็ได้
(๑) น้ำมันเบนซินสำหรับการส่งออกไปนอกราชอาณาจักร
(ก) โดยการขนส่งทางเรือ
(ข) โดยการขนส่งทางรถยนต์
(๒) น้ำมันเบนซินสำหรับการนำไปใช้กับยานพาหนะที่ออกไปนอกราชอาณาจักร
(๓) น้ำมันเบนซินสำหรับการนำไปใช้ในการอื่นนอกเหนือจากการใช้กับเครื่องยนต์เบนซิน
(๔) น้ำมันเบนซินสำหรับการนำไปใช้ตามโครงการหรือนโยบายของรัฐบาล
หรืองานวิจัย
(๕) น้ำมันเบนซินสำหรับเตรียมไว้เพื่อจำหน่ายให้กับผู้ค้าน้ำมัน
หรือประชาชนเฉพาะในข้อกำหนด เรื่อง สารเติมแต่ง
(๖) น้ำมันเบนซินสำหรับการจำหน่ายให้ผู้ค้าน้ำมันตามมาตรา
๗ เพื่อนำไปผสมเอทานอลในการผลิตเป็นน้ำมันแก๊สโซฮอล์
(๗) น้ำมันเบนซินที่ผู้ค้าน้ำมันตามมาตรา
๗ นำเข้ามาในราชอาณาจักรสำหรับใช้เป็นวัตถุดิบในการผลิตน้ำมันเชื้อเพลิง
(๘) น้ำมันเบนซินสำหรับการจำหน่ายให้ผู้ค้าน้ำมันตามมาตรา
๗ เพื่อนำไปใช้เป็นวัตถุดิบผลิตน้ำมันเชื้อเพลิง
(๙) น้ำมันเบนซินสำหรับการจำหน่ายให้แก่ผู้ค้าน้ำมันตามมาตรา
๗ ด้วยกันเพื่อวัตถุประสงค์ตาม (๑) (๒)
(๓) (๔) และ (๕)

ข้อ ๗ 
ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันเบนซินตามข้อ ๖
(๑) (ก) ต้องจัดให้มีผู้ตรวจสอบปิโตรเลียม
(surveyor) ซึ่งได้รับความเห็นชอบจากกรมธุรกิจพลังงาน
เป็นผู้ดำเนินการตรวจสอบ ชนิด ปริมาณ
ลักษณะและคุณภาพของน้ำมันเบนซินก่อนการจำหน่ายทุกครั้งและผู้ตรวจสอบปิโตรเลียมต้องรายงานผลการตรวจสอบให้กรมธุรกิจพลังงานทราบภายใน
๗ วันทำการ นับแต่วันที่มีการขนส่งน้ำมันเบนซินออกจากท่าเทียบเรือ
การขอและการให้ความเห็นชอบเป็นผู้ตรวจสอบปิโตรเลียมตามวรรคหนึ่งให้เป็นไปตามระเบียบที่กรมธุรกิจพลังงานกำหนด
กรณีที่จะไม่ดำเนินการตรวจสอบตามวรรคหนึ่ง
ผู้ค้าน้ำมันจะต้องแจ้งลักษณะและคุณภาพของน้ำมันเบนซินเฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้
เพื่อขอรับความเห็นชอบตามแบบ นพ. ๔๑๖
ท้ายประกาศนี้ทุกครั้งก่อนที่จะมีการจำหน่ายน้ำมันเบนซินไปนอกราชอาณาจักร
และต้องได้รับความเห็นชอบจากกรมธุรกิจพลังงานก่อนการจำหน่าย

ข้อ ๘  ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันเบนซินตามข้อ
๖ (๑) (ข) ถึง ๖ (๙) ต้องแจ้งลักษณะและคุณภาพของน้ำมันดังกล่าวเฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้
เพื่อขอรับความเห็นชอบโดยยื่นแบบแจ้งตามแบบ นพ. ๔๑๖
ท้ายประกาศนี้
การขอรับความเห็นชอบน้ำมันเบนซินเพื่อการผสมเป็นน้ำมันแก๊สโซฮอล์ตามข้อ
๖ (๖) จะต้องจัดทำรายละเอียดขั้นตอนการขนส่ง
การรับวัตถุดิบ การผลิต การควบคุมคุณภาพ
รวมทั้งการตรวจติดตามการควบคุมคุณภาพน้ำมันแก๊สโซฮอล์ที่จำหน่าย แนบมาพร้อมแบบ นพ.
๔๑๖

ข้อ ๙ 
เมื่ออธิบดีให้ความเห็นชอบลักษณะและคุณภาพของน้ำมันเบนซินที่ผู้ค้าน้ำมันแจ้งตามข้อ
๘ แล้ว กรมธุรกิจพลังงานจะออกหนังสือรับรองการให้ความเห็นชอบตามแบบ นพ. ๔๑๗ ท้ายประกาศนี้
หนังสือรับรองการให้ความเห็นชอบตามวรรคหนึ่ง
ให้มีกำหนดระยะเวลา ๑ ปี นับแต่วันที่ออก

ข้อ ๑๐  ผู้ค้าน้ำมันที่ได้รับหนังสือรับรองการให้ความเห็นชอบข้อ
๙ ต้องปฏิบัติตามเงื่อนไขดังนี้
(๑) การเก็บ
และการขนส่งน้ำมันเบนซินตามข้อ ๖ (๑) (ข)
ถึง ๖ (๙) ต้องเป็นไปตามรายละเอียดที่ผู้ค้าน้ำมันได้ระบุไว้ในแบบแจ้งเพื่อขอความเห็นชอบ
(๒) รายงานข้อมูลการจัดหา
การจำหน่าย และยอดคงเหลือของน้ำมันเบนซินตามข้อ ๖ (๑)
(ข) ถึง ๖ (๙) ตามแบบ นพ. ๔๑๘ ต่อกรมธุรกิจพลังงานภายในวันที่ ๑๕
ของเดือนถัดไป

ข้อ ๑๑ 
ให้ผู้ค้าน้ำมันที่จะเติมสารเติมแต่งในน้ำมันเบนซิน
ยื่นแบบแจ้งเพื่อขอรับความเห็นชอบการเติมสารเติมแต่งในน้ำมันเบนซินตามแบบ นพ.
๔๑๙ ท้ายประกาศนี้ พร้อมตัวอย่างสารเติมแต่งจำนวน ๐.๕ ลิตร ตัวอย่างน้ำมันเบนซินที่ไม่เติมสารเติมแต่งจำนวน ๓ ลิตร
และตัวอย่างน้ำมันเบนซินที่เติมสารเติมแต่งแล้ว จำนวน ๑ ลิตร

ข้อ ๑๒ 
เมื่ออธิบดีให้ความเห็นชอบการเติมสารเติมแต่งในน้ำมันเบนซินที่ผู้ค้าน้ำมันแจ้งแล้ว
กรมธุรกิจพลังงานจะออกหนังสือรับรองการให้ความเห็นชอบตามแบบ นพ. ๔๒๐ ท้ายประกาศนี้

ข้อ ๑๓ 
ให้ผู้ค้าน้ำมันที่ได้รับหนังสือรับรองการให้ความเห็นชอบตามข้อ ๑๒
เตรียมเอกสารบันทึกเกี่ยวกับการเติมสารเติมแต่งในน้ำมันเบนซินไว้ที่สำนักงานใหญ่หรือคลังน้ำมันที่เติมสารเติมแต่ง
เพื่อให้พนักงานเจ้าหน้าที่ตรวจสอบได้ตลอดเวลา

ข้อ ๑๔ 
การยื่นแบบแจ้งเพื่อขอรับความเห็นชอบตามข้อ ๗ วรรคสาม ข้อ ๘ หรือข้อ ๑๑
ให้ยื่นต่อสำนักคุณภาพน้ำมันเชื้อเพลิง กรมธุรกิจพลังงาน

ข้อ ๑๕ 
เมื่ออธิบดีได้ให้ความเห็นชอบลักษณะและคุณภาพของน้ำมันเบนซินตามข้อ ๙
หรือให้ความเห็นชอบการเติมสารเติมแต่งในน้ำมันเบนซินตามข้อ ๑๒ แล้ว
หากปรากฏหลักฐานภายหลังว่าเอกสารที่ใช้ในการขอรับความเห็นชอบดังกล่าวมีความคลาดเคลื่อน
หรือผิดพลาดไปจากความเป็นจริง
อธิบดีอาจมีคำสั่งให้ผู้ค้าน้ำมันจัดส่งเอกสารเพิ่มเติมเพื่อขจัดความคลาดเคลื่อน
หรือแก้ไขข้อผิดพลาดนั้นภายใน ๓๐ วัน
นับแต่วันที่ผู้ค้าน้ำมันได้รับคำสั่งดังกล่าว
หากผู้ค้าน้ำมันไม่จัดส่งเอกสาร
หรือแก้ไขข้อผิดพลาดภายในระยะเวลาที่กำหนดในวรรคแรก
อธิบดีอาจมีคำสั่งยกเลิกหนังสือรับรองที่ออกตามข้อ ๙ หรือข้อ ๑๒ ได้

ข้อ ๑๖ 
ผู้ค้าน้ำมันที่ประสงค์จะทำการเพิ่มเติมหรือเปลี่ยนแปลงรายละเอียดใดๆ
ที่ได้แจ้งหรือระบุไว้ในแบบแจ้งตามข้อ ๘ และข้อ ๑๑
ซึ่งได้รับความเห็นชอบแล้วให้ผู้ค้าน้ำมันทำหนังสือแจ้งต่อกรมธุรกิจพลังงาน
ล่วงหน้าไม่น้อยกว่า ๑๕ วัน ก่อนวันที่ประสงค์จะเพิ่มเติมหรือเปลี่ยนแปลง

ข้อ ๑๗  ประกาศฉบับนี้ไม่กระทบกระเทือนการให้ความเห็นชอบลักษณะและคุณภาพหรือการให้ความเห็นชอบการเติมสารเติมแต่ง
ซึ่งผู้ค้าน้ำมันได้รับหนังสือรับรองการให้เห็นชอบไปแล้วตามประกาศกรมทะเบียนการค้า
เรื่อง กำหนดลักษณะและคุณภาพของน้ำมันเบนซิน พ.ศ. ๒๕๔๕ ลงวันที่ ๑๓ กันยายน พ.ศ. ๒๕๔๕ ที่ใช้บังคับอยู่ก่อนวันที่ประกาศฉบับนี้มีผลใช้บังคับ

    ประกาศ
ณ วันที่ ๑๓ มกราคม พ.ศ. ๒๕๔๗
วิโรจน์  คลังบุญครอง
อธิบดีกรมธุรกิจพลังงาน

มยุรี/พิมพ์
๓๐
เมษายน ๒๕๔๗
พัชรินทร์/สุมลรัตน์/ตรวจ
๑๘
พฤษภาคม ๒๕๔๗
A+B

รายละเอียดแนบท้ายประกาศกรมธุรกิจพลังงาน
เรื่อง  กำหนดลักษณะและคุณภาพของน้ำมันเบนซิน
พ.ศ.
๒๕๔๗

[ดูข้อมูลจากภาพกฎหมาย]

[๑] รก.๒๕๔๗/พ๘ง/๑๑/๒๒ มกราคม ๒๕๔๗